CELEX: 32020D0534
Language: sl
Date: 2020-04-16 00:00:00
Title: Izvedbeni sklep Komisije (EU) 2020/534 z dne 16. aprila 2020 o začasni prekinitvi obravnavanja vlog za članstvo v obstoječih evropskih referenčnih mrežah (Besedilo velja za EGP)

17.4.2020   
               
               
                  SL
               
               
                  Uradni list Evropske unije
               
               
                  L 119/18
               
            
         IZVEDBENI SKLEP KOMISIJE (EU) 2020/534
         z dne 16. aprila 2020
         o začasni prekinitvi obravnavanja vlog za članstvo v obstoječih evropskih referenčnih mrežah
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2011/24/EU Evropskega parlamenta in Sveta z dne 9. marca 2011 o uveljavljanju pravic pacientov pri čezmejnem zdravstvenem varstvu (1) ter zlasti člena 12(4)(b) in (c) Direktive,
         ob upoštevanju naslednjega:
         
                     (1)
                  
                  
                     V Izvedbenem sklepu Komisije 2014/287/EU (2) so določena merila za ustanavljanje in vrednotenje evropskih referenčnih mrež (v nadaljnjem besedilu: mreže) in njihovih članov ter za lažjo izmenjavo informacij in strokovnega znanja o ustanavljanju in vrednotenju navedenih mrež. V členu 6 navedenega sklepa so države članice pozvane k ustanovitvi odbora držav članic, ki odloča o odobritvi predlogov za mreže, njihovem članstvu in prenehanju delovanja. Države članice so ustanovile odbor držav članic, ki je decembra 2016 odobril 23 mrež, februarja 2017 pa eno. Vse mreže so začele delovati leta 2017.
                  
               
                     (2)
                  
                  
                     Z Izvedbenim sklepom Komisije (EU) 2019/1269 (3) je bil spremenjen Izvedbeni sklep 2014/287/EU in med drugim uveden koncept odbora za vsako posamezno mrežo, določeni pa so bili tudi roki, v katerih navedeni odbori izdajo osnutek mnenja in končno mnenje o vlogah za članstvo.
                  
               
                     (3)
                  
                  
                     V členu 8 Izvedbenega sklepa 2014/287/EU je tako določen postopek za vloge za članstvo v obstoječih mrežah, vključno s posebnimi roki, ki jih morajo upoštevati odbori mrež in izvajalci zdravstvenega varstva, ki kandidirajo.
                  
               
                     (4)
                  
                  
                     Razpis za članstvo v obstoječih mrežah je bil odprt leta 2019, ocena prispelih prijav pa je v teku.
                  
               
                     (5)
                  
                  
                     Zaradi izbruha pandemije COVID-19 so prizadevanja izvajalcev zdravstvenega varstva in zdravstvenih delavcev v Uniji v celoti namenjena reševanju trenutne krize na področju javnega zdravja. Komisija je bila prek številnih prošenj različnih odborov mrež opozorjena, da zaradi teh izjemnih okoliščin odbori in kandidati ne morejo upoštevati rokov iz člena 8 Izvedbenega sklepa 2014/287/EU.
                  
               
                     (6)
                  
                  
                     Da bi se postopek ocenjevanja lahko ustrezno nadaljeval, ko bodo izjemne okoliščine, povezane z izrednimi razmerami v javnem zdravju, prenehale obstajati, bi bilo treba obravnavanje vlog za članstvo v obstoječih mrežah, ki je bilo v teku 31. marca 2020, začasno prekiniti od 1. aprila 2020 do 31. avgusta 2020. Za zagotovitev popolne preglednosti bi morale službe Komisije o začasni prekinitvi in razlogih zanjo obvestiti vse odbore mrež, kandidate in države članice.
                  
               
                     (7)
                  
                  
                     Da bi se izognili negotovostim v zvezi z nerešenimi vlogami med pandemijo, bi moral ta sklep začeti veljati dan po objavi.
                  
               
                     (8)
                  
                  
                     Zaradi pravne varnosti bi ga bilo treba uporabljati retroaktivno od 1. aprila 2020.
                  
               
                     (9)
                  
                  
                     Ukrep iz tega sklepa je v skladu z mnenjem odbora, ustanovljenega na podlagi člena 16 Direktive 2011/24/EU –
                  
               SPREJELA NASLEDNJI SKLEP:
         
            Člen 1
            Obravnavanje vlog za članstvo v obstoječih evropskih referenčnih mrežah, ki je bilo v teku 31. marca 2020, se začasno prekine od 1. aprila 2020 do 31. avgusta 2020.
         
         
            Člen 2
            Ta sklep začne veljati dan po objavi v Uradnem listu Evropske unije.
            Uporablja se od 1. aprila 2020.
         
         
            V Bruslju, 16. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 88, 4.4.2011, str. 45.
         
            (2)  Izvedbeni sklep Komisije 2014/287/EU z dne 10. marca 2014 o določitvi meril za ustanavljanje in vrednotenje evropskih referenčnih mrež in njihovih članov ter za lažjo izmenjavo informacij in strokovnega znanja o ustanavljanju in vrednotenju takih mrež (UL L 147, 17.5.2014, str. 79).
         
            (3)  Izvedbeni sklep Komisije (EU) 2019/1269 z dne 26. julija 2019 o spremembi Izvedbenega sklepa 2014/287/EU o določitvi meril za ustanavljanje in vrednotenje evropskih referenčnih mrež in njihovih članov ter za lažjo izmenjavo informacij in strokovnega znanja o ustanavljanju in vrednotenju takih mrež (UL L 200, 29.7.2019, str. 35).